Kaník, Ľudovít, poslanec NR SR (2012-07-25):
Vážená pani podpredsedníčka, vážený pán minister, no, naozaj tento zákon je prvý, prvý z tých, radu konsolidačných, ktorý začína napĺňať to, o čom sme sa tu bavili veľmi dlho, a tiež by sme veľmi jednoducho mohli povedať, že žmýkanie občanov Slovenskej republiky práve začína. Pretože tento príbeh, ktorý sa teraz začína rozbiehať, by sa tiež mohol nazvať, ako premiér tejto vlády Robert Fico Slovensko za nos povodil, aby to všetci občania tejto krajiny zaplatili a poskladali sa na to, čo vláda potrebuje urobiť a čo si zmyslí. Moji predrečníci pomenovali negatíva tohto zákona. Ja nebudem opakovať tieto veci, možno ich poviem len v takej jednoduchšej a ľudovejšej reči, pretože tu ide o ľudí. Tu vôbec nejde o banky. A kto si náhodou ešte myslel, že tu naozaj silné banky na niečo idú doplatiť a idú prispieť na konsolidačné úsilie, tak už realita nedávnych dní ho mohla vyviesť z tohto omylu a ukázať mu, že každý takýto zámer, hoc ako sa marketingovo a reklamne predáva, vždy nakoniec skončí tak, že sa na to poskladajú obyčajní, jednoduchí, bežní občania Slovenskej republiky. Pretože oni sú tvorcami hodnôt, oni aj tie banky napĺňajú príjmami. A jednoducho, keď zaťažíte, či už banku, alebo akýkoľvek iný subjekt neférovým a nadmerným odvodom, poplatkom, daňou, tak jednoducho tento subjekt spraví príslušné kroky, aby si to kompenzoval na tých, odkiaľ sa skladajú jeho príjmy. To znamená, na občanoch tejto republiky. To je jeden aspekt. Druhý aspekt je, že samozrejme, keďže toto je realita a toto je skutočnosť, a to už vidia aj tí, ktorí mali doteraz zalepené alebo zaslepené oči, tak okamžite vláda príde s rétorikou, ako zabrániť tomu, aby sa tak dialo, pokutami, zákazmi. A tento zákon už obsahuje ustanovenie, ktoré o tomto hovorí. Ale opäť je to také smiešne a nič iné len marketingové, že je až naozaj úsmevné brať vážne takýto úmysel. To opäť má slúžiť len na ďalšie a dlhšie vodenie za nos celého Slovenska v tom, že naozaj budú ochránení tí príjmovo slabší alebo tí bežní občania. No, nebudú! Nedá sa to, nemožné a je to len čistá zásterka, hmla, ktorá má skutočné zámery a skutočné dopady, hlavne tie dopady, na ktoré doplatia bežní ľudia, zakrývať. Veľmi zaujímavým prvkom, ktorý sa ale objavuje nielen v tomto zákone, ale už ho vidíme a tušíme aj v ďalších krokoch tejto vlády, je také kšeftárčenie so samotnými dotknutými inštitúciami. Veď ako ináč možno nazvať to, že aby teda to až tak nebolelo, lebo každé divadielko niečo stojí, a toto veľmi dobré a účinné politické divadlo, ktoré tu vláda s občanmi Slovenskej republiky hrá, je veľmi drahou záležitosťou, no tak ponúkneme bankám, že nebudú musieť platiť vyše roka do Fondu ochrany vkladov. Aby sme im to trošku kompenzovali, aby ich to tak nebolelo a aby sme to divadlo mohli účinne hrať a vytvárať a budovať na tom svoju politickú podporu. Takéto prvky sa objavujú aj v iných oblastiach, ktoré sa pripravujú aj v ďalších zákonoch, ktoré tu budeme mať na stole a budeme o nich hovoriť. Čo je ale takou najhoršou záležitosťou, a to sa nesie celým konsolidačným balíčkom a celým úsilím, je, že položme si otázku: Je to všetko naozaj nevyhnutné? Je naozaj nevyhnutné, aby sme tak veľmi, alebo aby vláda tak veľmi žmýkala občanov Slovenskej republiky?! A je to, čo naozaj vyžmýka z občanov, z pracujúcich občanov, lebo nie zo všetkých, len z pracujúcich občanov tejto krajiny, je naozaj len potiaľ, aby sa zabránilo nejakému zlému vývoju, aby sa zabezpečilo pokrytie tých najnevyhnutnejších príjmov? No ja sa obávam, že nie. Že tu sa idú občania tejto krajiny skladať aj na iné výstrelky a iné kšeftíky, ktoré sa pripravujú. Ja hneď čerstvý z dnešného dňa by som vyzdvihol. Čo iné je, ak nie pochybný a veľmi podozrivý obchod, ktorý ohlásil dnes pán premiér, keď po rokovaní vlády nám všetkým oznámil, že sa budú kupovať alebo možno vyvlastňovať zdravotné poisťovne? Pretože ja si myslím, že tu bude opäť zohraté a zohráva sa jedno krásne a zatiaľ veľmi dobre hrané divadlo: jeden silný, spravodlivý, s mečom a s ostrým jazykom nahnevaný premiér vlády ide útočiť na zlé zdravotné poisťovne, akože, pretože to je všetko len akože, a výsledkom bude tučný náklad, obrovské množstvo miliónov, ktoré občania tejto republiky, na ktoré sa vyzbierali aj takýmto spôsobom, ako sú zbytočne zavedené odvody, poplatky, zdvihnuté dane, zdvihnuté odvody a iné zabezpečenie zdrojov, na čo sa občania tejto krajiny poskladajú. Aby sa urobil dobrý biznis, pretože už skončil čas, kedy sa robili obchody tým, že sa predával majetok. A začína vládou socialistov nová éra, keď sa bude robiť biznis nákupom, predraženým nákupom od súkromných vlastníkov čohokoľvek. Pretože socialisti si zrejme myslia, že biznis sa robiť musí, nech to stojí občanov čokoľvek, a keď už sa všetko predalo, tak teraz sa bude zasa kupovať všetko späť a z pekne predražených vecí. Že tu je tá odpoveď na otázku: je to nutné? Nie je to nutné, ale vláda potrebuje omnoho viac peňazí dať na hromadu, aby mohla a mala začo robiť svoje zámery, obchody, biznisy, na ktoré sa budú skladať občania tejto republiky. A to je naozaj veľmi smutné a toto je len prvý vrcholček ľadovca, ktorý sa ukázal, a týmto sa bude niesť celé tzv. konsolidačné úsilie tejto socialistickej vlády. Ďakujem za pozornosť.